HUMENNÉ. Absolventi Jedenásťročnej strednej školy v Humennom sa zišli na pomaturitnom stretnutí po šesťdesiatich rokoch.
Nechýbal ani ich 85-ročný učiteľ matematiky inžinier Jonáš Olšavský.
Tridsaťsedem študentov jedenásťročky zložilo skúšku dospelosti v roku 1957.
Mali na čo spomínať
Roky plynuli a z nesmelých dievčat a chlapcov sa stali významní ľudia.
Nedávno si na pomaturitnom stretnutí po šesťdesiatich rokoch zaspomínali na to, ako dreli školské lavice počas troch rokov.
"Zaspomínali sme si na zážitky z vyučovacích hodín, na mnohé aktivity. Bolo ich neúrekom," hovorí účastník stretnutia Jozef Mandzák.
"Navystrájali sme sa rôzne šibalstvá. S úsmevom sme si pripomenuli, že ak neprišiel na hodinu matematiky vyučujúci, suploval ho Paľo Korády a chemika nahradil Cyril Panoc. Obaja boli v týchto predmetoch veľmi nadaní," dodáva.
Opäť o päť rokov
Väčšina z maturantov pokračovala v štúdiu na vysokých školách.
"Presne 21. Neskôr pôsobili ako lekári, inžinieri, právnici, pedagógovia, zverolekári a profesori," zdôrazňuje Jozef Mandzák.
Aj napriek tomu, že od maturity ubehlo 60 rokov, bývalí spolužiaci sa zišli v hojnom počte.
"Pravda, mnohí už nie sú medzi nami. Sme však pevný kolektív, stretli sme sa po maturite už po piatykrát. Ktovie, koľkí z nás prídu na ďalšie stretnutie, ktoré sme si naplánovali o päť rokov," uzatvára.